Document ID: /roh_data/filtered/fineweb-2-filterrobots_roh.jsonl.gz/20773

L'essai è in gener litterar che ha fatg in lung viadi a partir da sias entschattas enfin il di dad oz. Sco bab da l'essai vala Michel de Montaigne che ha vivì tranter 1533 e 1592. Quest politicher, diplomat, filosof e scepticher modern ha chattà ina furma tut speziala ed originala per exprimer ses patratgs e ses dubis sur dal mund e ses tenti.
Persvasiuns e sentiments, plaschairs e trumpadas, regls e disgusts fan part da sias analisas che vegnan adina ord la perspectiva d'in singul ch'enconuscha la nunstataivladad da tut quai ch'è uman ord atgna experientscha. "Quai che morda maina nus pli lunsch che quai che charsina" – manegia el. Anc oz èn ses patratgs actuals.